ทีมแกร่ง
ธนาคารไทยพาณิชย์ขึ้นชื่อว่าเป็นเจ้าตลาดสินเชื่อบ้าน ด้วยฝีมือของ "พี่จอก" พิกุล ศรีมหันต์ รองผู้จัดการใหญ่ ผู้บริหารสูงสุดสินเชื่อเพื่อที่อยู่อาศัยและธุรกิจรายย่อยและทีมงานมือฉมัง
14 ม.ค. 2559

ธนาคารไทยพาณิชย์ขึ้นชื่อว่าเป็นเจ้าตลาดสินเชื่อบ้าน ด้วยฝีมือของ "พี่จอก" พิกุล ศรีมหันต์ รองผู้จัดการใหญ่ ผู้บริหารสูงสุดสินเชื่อเพื่อที่อยู่อาศัยและธุรกิจรายย่อยและทีมงานมือฉมัง
ช่วงนี้เศรษฐกิจซึมๆ ปล่อยกู้อะไรก็ต้องระวังกลัวเป็นหนี้เสีย หลายแบงก์จึงหันมาบุกสินเชื่อบ้านมากขึ้น เพราะถือว่าความเสี่ยงต่ำสุด เมื่อเทียบสินเชื่อรายย่อยประเภทอื่น ยุทธการชิงตัวฝ่ายขายสินเชื่อบ้านจึงเริ่มต้นขึ้น
วันหนึ่ง "พี่จอก" นั่งอยู่ในออฟฟิศคนเดียว เสียงโทรศัพท์ของลูกน้องดังขึ้น พี่จอกต้องดึงสายมารับเอง และพบว่าเป็นนายหน้าที่มาชวนลูกน้องของตัวเองไปทำงาน
แค่ 1 สายไม่เท่าไหร่ แต่ไฮไลต์อยู่ที่โทรศัพท์ของลูกน้องที่ตั้งเรียงกันตั้งแต่โต๊ะแรกไปยันโต๊ะสุดท้าย เป็นนายหน้าคนเดิม โทรมาไล่ไปทีละโต๊ะ ทีละโต๊ะจนครบ
พี่จอกรับสายแล้วรับสายเล่า จนของขึ้น สุดท้ายแสดงตัวเลยว่า "ไม่ต้องโทรมาแล้ว ไม่มีใครอยู่และถ้าเล่นดึงไปหมดแบบนี้ เอาฉันไปด้วยสิจ๊ะ"
เจอมุขเด็ดเข้าไป เสียงโทรศัพท์เงียบกริบ!